ओ सारे बड़े खुश होए। राजै बी सोचेआ जे जान-बख्शी होई सै इस्सै हुसनै च उस जग्ग रचाई कड्ढेआ। रातीं खेढ बी पौनी ही। राजे दी धी अपनी माऊ गी आखन लगी जे मैंमीं खेढ दिक्खनी तां माऊ आखेआ जे तूं खेढ दिक्खने गी नेईं जा। राजे नै रोहें होना की जे उसदी बेजती होंदी पर कुड़ी निं मन्नी। खीर माऊ ने उसी जाने दी जाजत देई दित्ती। ओ कुड़ी सपाहियैं दा भेस बटाइयै राजै दै पिच्छें खड़ोइयै सारी रात खेढ दिखदी रेही ते जिस बेल्लै उसी नींदर लग्गी तां ओ अपनी माऊ दे मैह्लैं च चली गेई ते सने-बर्दिया माऊ दे कन्नै सेई रेही। तुआंह् खेढ मुक्कने उप्पर राजै सोचेआ चलो रानियै दे मैह्लें कशा चलने आं। ओ गेआ तां के दिखदा ऐ जे रानी कन्ने सपाही सुत्ते दा ऐ। उस तलबार म्यान्नै चा बाह्र कड्ढी ते फी चेता आई गेआ ते त्री चिट्ठी कड्ढी ते पढ़ी। उस च लिखे दा हा, "काम, क्रोध दोखी मारना सार"। इन्नै च उस बाह्र खड़ोते दे गै रानी दी गल्ल सुनी, ओ आखा करदी ही "बच्चा, उट्ठ कप्पड़े बदली लै। राजा दिक्खग तां उस तुकी सपाही समझियै असैं दौन्नें गी धोखै च पेइयै बड्ढी देना। गल्ल सुनियै राजा र्हान होई गेआ। उस आखेआ जे इनें ‘सारें’ दा मुल्ल ते लक्ख-लक्ख रपेआ बी घट्ट ऐ। जे अऊं सार निं पढ़दा तां अज में दोऐ बड्ढी देनियां हियां। उस तलबार म्यान्नैं च रक्खी ते मैह्लें गी चली गेआ।"